Esimene pooltund viis indeksi ülespoole URMAS SIMSON Tempelman Väärtpaberid Eilne kauplemispäev algas väikeinvestorite ostuhuviga, mis viis enamkaubeldavate aktsiate hinnad kõrgemale. Varahommikuste korralduste täitmine võttis aega umbes pool tundi ja pooletunnise kauplemise järel olid ka hinnad päeva kõrgeimas punktis. Ülejäänud päeva iseloomustas ostu- ja müüginoteeringute erinevuste vähenemine. Kui tehinguteks läks, siis toimusid need enamasti müügihuviliste initsiatiivil. See tõi hindu tasapisi allapoole. Siiski jäid enamkaubeldavad aktsiad tänu esimesele pooltunnile reedese sulgemisega võrreldes kõrgemale tasemele. Tallinna Farmaatsiatehase 9 kuu kasum moodustas küll vaid poole aastaprognoosist, kuid ettevõte plaanib siiski kasumiprognoosi täitmist, sest viimane kvartal on tavapäraselt teistest oluliselt edukam. Eelmisel aastal oli 9 kuu realiseerimise netokäive 98,6 miljonit krooni, kuid aastakäibeks saavutati 159,7 miljoni krooni. Seega tuli 38% aastakäibest viimasest kvartalist. Ka 38% puhaskasumist teenis ettevõte viimases kvartalis. 9 kuu tulemused näitasid 18,2 miljonit krooni kasumit, kuid aasta lõpuks tuli 29,4 miljonit krooni. Sel aastal võib viimase kvartali puhaskasum moodustada aasta puhaskasumist suurema osa, sest Tallinna Farmaatsiatehase eelmise aasta 9 kuu aruandes oli tulumaksuks arvestatud 5 miljonit krooni, mis oli kasumist 21,5%. Seega oli tegemist suhteliselt ligikaudse eraldisega. Aasta lõpu kasumiaruandes oli tulumaks 25,1% aastakasumist. Käesoleva aasta 9 kuu kasumiaruandes on tulumaksu arvestatud 26% maksustamiseelsest kasumist. Seega on möödunud aastaga võrreldes väike erinevus, mida tuleks arvestada. Kui eelmisel aastal oleks arvestatud 9 kuu kasumiaruandes sama maksumääraga, siis oleks puhaskasum olnud miljoni krooni võrra väiksem ehk 17,1 miljonit krooni. Käesoleva aasta 9 kuu puhaskasum oli samal perioodil 40% suurem. Farmaatsiatehas peab siiski kasumi kasvutempot tõstma, sest kasumiprognoos eeldab 63% kasvu võrreldes möödunud aastaga. Ettevõtte aktsiaga taastati eile kauplemine pärast kommentaare esitatud süüdistuste kohta. Aktsia hind kerkis järelejäänud poole tunniga 160 krooni tasemele.